เขื่อนแม่กวงอุดมธารา เตรียมเปิดให้นักท่องเที่ยวเข้าชม 1 พฤศจิกายนนี้
นายอัธยา อรรณพเพ็ชร ผู้อำนวยการโครงการส่งน้ำและบำรุงรักษาแม่กวงอุดมธารา จังหวัดเชียงใหม่ เปิดเผยว่า เขื่อนแม่กวงอุดมธารา เตรียมเปิดให้นักท่องเที่ยวเข้าชมในวันที่ 1 พฤศจิกายน 2564 ตั้งแต่เวลา 08.30 น. -18.30 น. บริเวณเขื่อนฝั่งซ้าย โดยขอให้ประชาชนและนักท่องเที่ยวที่เข้าไปท่องเที่ยว เยี่ยมชมเขื่อนปฏิบัติตนตามระเบียบข้อปฏิบัติในการเข้าชมเขื่อนแม่กวงอุดมธาราอย่างเคร่งครัด ทั้งการปฏิบัติตามมาตรการสาธารณสุขอย่างเข้มงวด เว้นระยะห่าง สวมหน้ากากอนามัยตลอดเวลา ล้างมือบ่อยๆ ด้วยน้ำและสบู่ หรือเจลแอลกอฮอล์ ตรวจวัดอุณหภูมิและตรวจหาเชื้อโควิด-19 สแกนไทยชนะทุกครั้ง ห้ามจอดรถบนสันเขื่อนฝั่งซ้ายโดยเด็ดขาด สามารถจอดบริเวณไหล่ทางก่อนขึ้นสันเขื่อนฝั่งซ้ายเท่านั้น ห้ามทิ้งขยะบนสันเขื่อน งดดื่มแอลกอฮอล์ทุกชนิดบริเวณพื้นที่ดังกล่าว ตลอดจนการ Camping รวมทั้งให้ความร่วมมือปฏิบัติตามคำแนะนำของเจ้าหน้าที่เขื่อนแม่กวงอุดมธาราอย่างเคร่งครัด